दक्खनापथ दी रमणीक कांची नगरी च बाहुबल नां दा राजा राज करदा हा। अपने भुजबल कन्ने इसने बिजली आंगर चंचल लच्छमी गी अपने खजाने च बन्नियै रक्खे दा हा। इस राजा दे राज च अस दो भ्रा बिसकम्मै दा कम्म करदे हे। मेरे बड्डे भ्रा दा नां प्राणधर हा। अऊं उदा निकड़ा भ्रा राज्यधर आं। अस मय़ाधर दी इंद्रजाल विद्या अनसार जंत्रें द्वारा चलने आलियां पुतलियां बनाने च बड़े स्याने हे। मेरे बड्डे भ्रा गी बेस्वा-गमन दी बुरी आदत ही। अऊं उदा बड़ा भगत ते आज्ञाकारी हा। इस बुरी आदता दे कारण उसनै बड्डें बडेरें दी ते अपनी सारी कमाई इस कुकर्मै च स्वाहा करी ओड़ी। उदी लोड़ा गी पूरा करने लेई मिम्मी अपनी सारी कमाई उसी देइयै गोआई ओड़ी। मेरे बड्डे भ्रा दी बेस्वा-गमन दी इल्लत इन्नी प्रबल होई गेई जे उसनै काठ दे दो जंत्रमय हंस बनाए। इनें जंत्रमय हंसें गी ओ रातीं दे न्हेरे च डोरा कन्ने बन्नियै राजा बाहुबल दे खजाने गी भेजी दिंदा हा।